Kokkuvõte Euroopa Andmekaitseinspektori arvamusest, mis käsitleb Euroopa Parlamendi ja nõukogu määruse ettepanekut, millega muudetakse Euroopa Parlamendi ja nõukogu määrust (EL) 2018/1727 seoses genotsiidi, inimsusvastaste kuritegude ja sõjakuritegudega seotud tõendite kogumise, säilitamise ja analüüsimisega Eurojustis

(Arvamuse täistekst (inglise, prantsuse ja saksa keeles) on Euroopa Andmekaitseinspektori veebilehel www.edps.europa.eu)

(2022/C 214/08)

25. aprillil 2022 tegi Euroopa Komisjon ettepaneku, mis käsitles Euroopa Parlamendi ja nõukogu määrust, millega muudetakse Eurojusti määrust seoses genotsiidi, inimsusvastaste kuritegude ja sõjakuritegudega seotud tõendite kogumise, säilitamise ja analüüsimisega Eurojustis.

Euroopa Andmekaitseinspektor on teadlik kiireloomulisest vajadusest käsitleda Eurojusti olemasoleva kohtuasjade haldamise süsteemi (CMS) piiranguid, mis mõjutavad Eurojusti suutlikkust toetada ja tugevdada koordineerimist ja koostööd riiklike uurimise ja süüdistuse ettevalmistamise eest vastutavate asutuste vahel peamiste rahvusvaheliste kuritegude korral, ka selliste korral, mida võidakse sooritada pärast 24. veebruaril 2022 alanud Venemaa sõjalist agressiooni Ukraina vastu. Selles kontekstis märgib Euroopa Andmekaitseinspektor, et komisjon on juba teinud Eurojusti kohtuasjade haldamise süsteemi praeguse ülesehituse tõhustamise ettepaneku, seoses Eurojusti tegevusega terrorikuritegude uurimisel ja nende eest kohtu alla andmisel. Ettepaneku osana on ette nähtud ka kohtuasjade haldamise süsteemi ajakohastamine ning riiklike pädevate asutuste ja Eurojusti vahelise teabevahetuse digiteerimine.

Euroopa Andmekaitseinspektor märgib, et ettepanekus ette nähtud erand seoses genotsiidi, inimsusvastaste kuritegude ja sõjakuritegudega seotud andmete säilitamiseks väljaspool Eurojusti kohtuasjade haldamise süsteemi oleks ajutine ning automatiseeritud andmehaldus- ja andmehoiuvahend lõimitaks uude kohtuasjade haldamise süsteemi, mis eeldatavasti luuakse varasema ettepaneku alusel. Praeguste asjaolude erakorralisuse ja pakutud lahenduse uudsuse tõttu pöörab Euroopa Andmekaitseinspektor sellele Eurojusti tegevuse järelevalves eritähelepanu.

Käesoleva arvamuse eesmärk on anda ELi seadusandjale konstruktiivset nõu, et ei kahjustataks andmekaitse taset, mis on juba tagatud Eurojusti määrusega. Selles kontekstis teeb Euroopa Andmekaitseinspektor mitu soovitust seoses järgmisega:

— tõendite kogumine ja vahetamine Eurojustis;

— automatiseeritud andmehaldus- ja andmehoiuvahendi turvalisus;

— andmete automatiseeritud andmehaldus- ja andmehoiuvahendis talletamise tähtajad;

— seos määruse (EL) 2018/1725 (ELi isikuandmete kaitse määrus) artikliga 90.

1. SISSEJUHATUS JA TAUST

1. Euroopa Liidu Kriminaalõigusalase Koostöö Amet (Eurojust) toetab riiklikke uurimise ja süüdistuse ettevalmistamise eest vastutavaid asutusi selliste raskete kuritegude kontekstis, mida Eurojust on pädev käsitlema määruse (EL) 2018/1727 (1) (Eurojusti määrus) kohaselt. Need kuriteod on muu hulgas genotsiid, inimsusvastased kuriteod ja sõjakuriteod.

2. 25. aprillil 2022 tegi Euroopa Komisjon ettepaneku, mis käsitles Euroopa Parlamendi ja nõukogu määrust, millega muudetakse Eurojusti määrust seoses genotsiidi, inimsusvastaste kuritegude ja sõjakuritegudega seotud tõendite kogumise, säilitamise ja analüüsimisega Eurojustis (edaspidi „ettepanek“).

3. Komisjon on juba varem teinud ettepaneku tõhustada Eurojusti kohtuasjade haldamise süsteemi (CMS) praegust ülesehitust seoses Eurojusti tegevusega terrorikuritegude uurimisel ja kohtu alla andmisel ning Euroopa õigusalase terrorismivastase võitluse registri toimimise täiustamisel (2). Selles kontekstis on ette nähtud ka kohtuasjade haldamise süsteemi ajakohastamine ning riiklike pädevate asutuste ja Eurojusti vahelise teabevahetuse digiteerimine (3).

4. Ettepaneku eesmärk on võimaldada Eurojustil koguda, säilitada ja analüüsida tõendeid genotsiidi, inimsusvastaste kuritegude, sõjakuritegude ja nendega seotud kuritegude kohta, ning kui see on vajalik ja asjakohane, võimaldada nende vahetamist või teha need muul viisil kättesaadavaks pädevatele riiklikele või rahvusvahelistele õigusasutustele, eelkõige pärast 24. veebruaril 2022 alanud Venemaa ennenägematut sõjalist agressiooni Ukraina vastu (4).

5. Käesolev Euroopa Andmekaitseinspektori arvamus esitatakse määruse (EL) 2018/1725 (ELi isikuandmete kaitse määrus) artikli 42 lõike 1 kohaselt vastusena Euroopa Komisjoniga konsulteerimisele 6. mail 2022. Samuti väljendab Euroopa Andmekaitseinspektor heameelt, et ettepaneku põhjenduses 18 on viidatud nimetatud konsulteerimisele.

7. JÄRELDUSED

17. Eelnevast lähtudes teeb Euroopa Andmekaitseinspektor järgmised soovitused. (1) Lisada preambulisse avaldus, et ettepaneku eesmärk ei ole kohustada riiklikke ametiasutusi jagama Eurojustiga teavet ja tõendeid. (2) Lisada ettepanekusse väljendi „kui see on vajalik ja asjakohane“ tõlgendamise suunised. (3) Lisada ettepaneku põhjendusse 13 viide turbesätetele määruse (EL) 2018/1725 (ELi isikuandmete kaitse määrus) IX peatüki artiklis 91. (4) Seostada andmete talletamise tähtajad talletamispiirangutega, mis on juba sätestatud Eurojusti määruse artiklis 29. (5) Selgitada Eurojusti määrusesse hiljuti lisatud artikli 8 ja määruse (EL) 2018/1725 (ELi isikuandmete kaitse määrus) artikli 90 seost.

Brüssel, 13. mai 2022 Wojciech Rafał WIEWIÓROWSKI

(1) Euroopa Parlamendi ja nõukogu 14. novembri 2018. aasta määrus (EL) 2018/1727 Euroopa Liidu Kriminaalõigusalase Koostöö Ameti (Eurojust) kohta ning millega asendatakse ja tunnistatakse kehtetuks nõukogu otsus 2002/187/JSK (ELT L 295, 21.11.2018, lk 138).

(2) Ettepanek: Euroopa Parlamendi ja nõukogu määrus, millega muudetakse Euroopa Parlamendi ja nõukogu määrust (EL) 2018/1727 ning nõukogu otsust 2005/671/JSK terrorismijuhtumeid käsitleva digitaalse teabevahetuse osas (COM(2021) 757 final, 1. detsember 2021).

(3) Nimetatud ettepaneku kohta esitas Euroopa Andmekaitseinspektor 26. jaanuaril 2022 omaametlikud kommentaarid.

(4) Vt ettepaneku seletuskiri, COM(2022) 187 final, lk 2.